Мирјана Илић

**Боје у оку свести и језику**

Рецензија књиге

Монографија *Боје у оку, свести и језику* представља прерађен текст докторске дисертације, коју је Мирјана Илић одбранила 2011. године на Филолошком факултету Универзитета у Београду.

Монографија се најуопштеније може поделити на два дела – теоријски и емпиријски. У теоријском делу се, после уводних напомена, даје кратак и уопштен преглед неких значајнијих лингвистичких теорија које се користе у савременим истраживањима лексичког значења, а затим се, такође у најкраћим цртама, описују физички, физиолошки и психолошки аспекти боје из угла већег броја дисциплина.

Главни део књиге сачињава емпиријска анализа семантичког потенцијала назива за боје. Детаљно се обрађују значења лексема за седам боја – белу, црну, сиву, плаву, црвену, зелену и жуту. Грађа је ексцерпирана из речника савременог српског језика, као и из романа значајних књижевника, представника савремене српске књижевности. Мирјана Илић се одлучила за ексцерпцију петнаест дела следећих угледних српских писаца: М. Црњански, Б. Ћопић, И. Секулић, Д. Ћосић, И. Андрић, М. Лалић, М. Павић, С, Велмар-Јанковић, Р. Братић, Д. Киш, Д. Албахари, Б. Пекић, Г. Петровић, М. Селимовић, Ј. Радуловић.

Највећу вредност ове књиге представља анализа употребе назива за боје у савременом српском језику. На богатој грађи, анализирајући употребу назива за боје уз именице које означавају најразличитије ентитете, указује се на чињеницу да се малим бројем основних назива за боје означава огроман број различитих нијанси боја. Може се претпоставити да у српском језику не постоји ниједна толико семантички широка категорија лексема, као што су придеви за основне боје. Због тога, ауторки није било лако да пронађе одговарајућу методологију за истраживање семантике ових лексема. У опширним пасусима посвећеним називима за боје, наводи се мноштво примера употребе ових назива, а затим се извлаче релевантни закључци о семантичком потенцијалу ових лексема. Испоставило се да је комбиновање методолошких приступа било неопходно у анализи овако сложено семантички изнијансираних лексема. У првом плану била је семантичка анализа, а у неким деловима обрађује се и понеко питање о творби речи, којој се приступило из семантичког угла.

У раду се цитира богата литература коју чине радови и књиге аутора из Србије, али и англосаксонских лингвиста, као и семантичара и дериватолога из словенских земаља.

Мирјана Илић је у овој књизи изнела бројне закључке у вези са особеностима тематске групе придева за боје у савременом српском језику. Овде ће се навести неки од важнијих закључака који се односе на тематску групу као целину:

Доминантни чланови тематске групе су придеви *бео* и *црн*. Они имају најсложеније полисемантичке структуре и највећи број значења. Чак и њихови деривати имају развијене полисемантичке структуре, нпр. *белило*, *црнило*, *белина*, *црнина*.

После придева *бео* и *црн*, по развијености полисемантичких структура, следе придеви *црвен*, *плав* и *зелен*. Придеви *жут* и *зелен* имају знатно једноставније полисемантичке структуре, а придеви *наранџаст* и *љубичаст* немају развијену полисемију.

Именице које се односе на материје помоћу којих су дефинисане основне боје, могу градити придеве који се у секундарним значењима односе на боје. Такве су, рецимо, именице: *снег*, *чађ*, *крв*.

Механизмом метафоре често се добија секундарно значење визуелног ефекта основних боја: светлина/загаситост, присуство/одсуство сјаја, интензитет.

Резултати метонимијских трансформација непредвидиви су и тешко се могу системски описати.

Многе семантичке трансформације лексема за боје заснивају се на семантичким компонентама присуство/одсуство сјаја и светлина/загаситост. Семантичка компонента сјаја редовно изазива позитивну конотацију, док недостатак сјаја може изазвати негативну конотацију лексеме.

**Закључак и препорука.** Због ових и других закључака који су изнесени у књизи, као и због спроведене детаљне анализе назива за боје у српском језику, монографију *Боје у оку свести и језику* ауторке др Мирјане Илић препоручујем за објављивање.

Београд, 25. јун 2016.



Проф. др Рајна Драгићевић

Филолошки факултет

Универзитет у Београду